CELEX: 32019R0429
Language: el
Date: 2019-01-11 00:00:00
Title: Κατ' εξουσιοδότηση κανονισμός (ΕΕ) 2019/429 της Επιτροπής, της 11ης Ιανουαρίου 2019, για τη συμπλήρωση του κανονισμού (ΕΕ) 2017/821 του Ευρωπαϊκού Κοινοβουλίου και του Συμβουλίου σχετικά με τη μεθοδολογία και τα κριτήρια αξιολόγησης και αναγνώρισης των συστημάτων δέουσας επιμέλειας στην αλυσίδα εφοδιασμού όσον αφορά τον κασσίτερο, το ταντάλιο, το βολφράμιο και τον χρυσό

19.3.2019   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 75/59
               
            
         ΚΑΤ' ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) 2019/429 ΤΗΣ ΕΠΙΤΡΟΠΗΣ
         της 11ης Ιανουαρίου 2019
         για τη συμπλήρωση του κανονισμού (ΕΕ) 2017/821 του Ευρωπαϊκού Κοινοβουλίου και του Συμβουλίου σχετικά με τη μεθοδολογία και τα κριτήρια αξιολόγησης και αναγνώρισης των συστημάτων δέουσας επιμέλειας στην αλυσίδα εφοδιασμού όσον αφορά τον κασσίτερο, το ταντάλιο, το βολφράμιο και τον χρυσό
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) 2017/821 του Ευρωπαϊκού Κοινοβουλίου και του Συμβουλίου, της 17ης Μαΐου 2017, για τον προσδιορισμό υποχρεώσεων δέουσας επιμέλειας στην αλυσίδα εφοδιασμού των ενωσιακών εισαγωγέων κασσιτέρου, τανταλίου και βολφραμίου, των μεταλλευμάτων τους, καθώς και χρυσού, που προέρχονται από περιοχές συγκρούσεων και υψηλού κινδύνου (1), και ιδίως το άρθρο 8 παράγραφος 2,
         Εκτιμώντας τα ακόλουθα:
         
                     (1)
                  
                  
                     Ο φυσικός ορυκτός πλούτος παρέχει σημαντικές προοπτικές ανάπτυξης, αλλά μπορεί, σε περιοχές συγκρούσεων ή υψηλού κινδύνου, να τροφοδοτεί το ξέσπασμα ή τη συνέχιση βίαιων συγκρούσεων, υπονομεύοντας τις προσπάθειες προς την κατεύθυνση της ανάπτυξης, της χρηστής διακυβέρνησης και του κράτους δικαίου. Στους τομείς αυτούς, η θραύση του δεσμού μεταξύ συγκρούσεων και παράνομης εκμετάλλευσης των ορυκτών είναι ζωτικής σημασίας στοιχείο για τη διασφάλιση της ειρήνης, της ανάπτυξης και της σταθερότητας.
                  
               
                     (2)
                  
                  
                     Ο κανονισμός (ΕΕ) 2017/821 καθορίζει τις υποχρεώσεις δέουσας επιμέλειας των ενωσιακών εισαγωγέων κασσιτέρου, τανταλίου και βολφραμίου, των μεταλλευμάτων τους, καθώς και χρυσού, οι οποίες θα ισχύσουν από την 1η Ιανουαρίου 2021. Ο κανονισμός είναι σχεδιασμένος με σκοπό να παρέχει διαφάνεια και ασφάλεια σε ό,τι αφορά τις πρακτικές των εισαγωγέων, των μεταλλουργείων και των εγκαταστάσεων εξευγενισμού για τον εφοδιασμό τους από περιοχές συγκρούσεων και υψηλού κινδύνου.
                  
               
                     (3)
                  
                  
                     Ήδη υφίστανται ορισμένα εθελοντικά συστήματα δέουσας επιμέλειας στην αλυσίδα εφοδιασμού με κοινούς ή παρόμοιους στόχους με αυτούς του κανονισμού (ΕΕ) 2017/821. Ο κανονισμός (ΕΕ) 2017/821 προβλέπει τη δυνατότητα της Επιτροπής να αναγνωρίζει συστήματα τα οποία, όταν εφαρμόζονται αποτελεσματικά από έναν ενωσιακό εισαγωγέα ορυκτών ή μετάλλων, του παρέχουν τη δυνατότητα να συμμορφώνεται προς τον παρόντα κανονισμό.
                  
               
                     (4)
                  
                  
                     Ως εκ τούτου, είναι απαραίτητο να καθοριστεί η μεθοδολογία και τα κριτήρια που θα χρησιμοποιεί η Επιτροπή για να κρίνει αν θα πρέπει να χορηγηθεί αναγνώριση σε ένα σύστημα.
                  
               
                     (5)
                  
                  
                     Η αιτιολογική σκέψη 14 του κανονισμού (ΕΕ) 2017/821 ορίζει, μεταξύ άλλων, ότι οι απαιτήσεις των συστημάτων δέουσας επιμέλειας στην αλυσίδα εφοδιασμού θα πρέπει να ευθυγραμμίζονται με τις κατευθυντήριες γραμμές του ΟΟΣΑ για τη δέουσα επιμέλεια και να τηρούν τις διαδικαστικές απαιτήσεις όπως η δέσμευση των ενδιαφερόμενων μερών, οι μηχανισμοί καταγγελιών και η έγκαιρη αντίδραση σε κινδύνους ή καταγγελίες. Η ίδια αιτιολογική σκέψη προβλέπει επίσης ότι οι ενωσιακοί εισαγωγείς διατηρούν ατομικά την ευθύνη να συμμορφώνονται προς τις υποχρεώσεις δέουσας επιμέλειας, ανεξάρτητα από το αν αυτές καλύπτονται από ένα σύστημα δέουσας επιμέλειας στην αλυσίδα εφοδιασμού αναγνωρισμένο από την Επιτροπή.
                  
               
                     (6)
                  
                  
                     Οι απαιτήσεις του κανονισμού (ΕΕ) 2017/821 συνάδουν με τις κατευθυντήριες γραμμές του ΟΟΣΑ. Προκειμένου να διασφαλιστεί επίσης συνεκτικότητα μεταξύ του παρόντος κανονισμού και του έργου του ΟΟΣΑ, θα πρέπει η μεθοδολογία του ΟΟΣΑ για την αξιολόγηση της ευθυγράμμισης των βιομηχανικών προγραμμάτων με τις κατευθυντήριες γραμμές του ΟΟΣΑ για τα ορυκτά (η «μεθοδολογία του ΟΟΣΑ») να χρησιμοποιηθεί ως βάση της μεθοδολογίας και των κριτηρίων της Επιτροπής για την αξιολόγηση και την αναγνώριση των συστημάτων δέουσας επιμέλειας στην αλυσίδα εφοδιασμού.
                  
               
                     (7)
                  
                  
                     Θα πρέπει, αν κρίνεται σκόπιμο, να πραγματοποιούνται διαβουλεύσεις με τη γραμματεία του ΟΟΣΑ πριν από την περάτωση των αξιολογήσεων των αιτήσεων αναγνώρισης από την Επιτροπή και θα πρέπει να παρέχεται στη γραμματεία του ΟΟΣΑ δυνατότητα διατύπωσης γνωμοδότησης όσον αφορά το σχέδιο έκθεσης και τα προκαταρκτικά συμπεράσματα.
                  
               
                     (8)
                  
                  
                     Οι αρμόδιες αρχές των κρατών μελών είναι υπεύθυνες για την εφαρμογή και την αποτελεσματική και ομοιόμορφη υλοποίηση του κανονισμού (ΕΕ) 2017/821 σε ολόκληρη την Ένωση. Συνεπώς, η Επιτροπή θα πρέπει να κοινοποιεί στις αρμόδιες αρχές των κρατών μελών τα στοιχεία σχετικά με τις αιτήσεις αναγνώρισης και την αξιολόγησή της επ' αυτών, ώστε να παρέχει στις εν λόγω αρχές τη δυνατότητα να συμβάλλουν αποτελεσματικά στην αξιολόγηση που διενεργεί η Επιτροπή.
                  
               
                     (9)
                  
                  
                     Το άρθρο 8 παράγραφος 3 του κανονισμού (ΕΕ) 2017/821 ορίζει ότι η Επιτροπή λαμβάνει υπόψη τις διάφορες πρακτικές της βιομηχανίας που καλύπτονται από το εν λόγω σύστημα, καθώς και τη βασισμένη στον κίνδυνο προσέγγιση και μέθοδο που χρησιμοποιεί το σύστημα αυτό για τον προσδιορισμό περιοχών συγκρούσεων και υψηλού κινδύνου, και τα καταγεγραμμένα αποτελέσματά της.
                  
               
                     (10)
                  
                  
                     Ο παρών κανονισμός δεν καταλαμβάνει την επαλήθευση συστημάτων που έχουν ήδη αναγνωριστεί ούτε τις απαιτήσεις που σχετίζονται με τις αλλαγές των συστημάτων προϊόντος του χρόνου, παρότι το άρθρο 8 παράγραφοι 4 και 5 του κανονισμού (ΕΕ) 2017/821 πραγματεύεται αυτά τα ζητήματα.
                  
               
                     (11)
                  
                  
                     Η Ένωση θα πρέπει να καταβάλει κάθε δυνατή προσπάθεια συνεργασίας, εφόσον κρίνεται αναγκαίο, με άλλες δικαιοδοτικές αρχές για να στηρίξει την ανάπτυξη και την υλοποίηση των συστημάτων δέουσας επιμέλειας σύμφωνα με τις κατευθυντήριες γραμμές του ΟΟΣΑ για τη δέουσα επιμέλεια,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Αντικείμενο και πεδίο εφαρμογής
            
               1.   Ο παρών κανονισμός καθορίζει τους κανόνες σχετικά με τη μεθοδολογία και τα κριτήρια που επιτρέπουν στην Επιτροπή να αξιολογεί κατά πόσο τα συστήματα δέουσας επιμέλειας στην αλυσίδα εφοδιασμού όσον αφορά τον κασσίτερο, το ταντάλιο, το βολφράμιο και τον χρυσό καθιστούν δυνατή την εκπλήρωση των απαιτήσεων του κανονισμού (ΕΕ) 2017/821 από τους οικονομικούς φορείς, και να προβαίνει στην αναγνώριση των συστημάτων αυτών, δυνάμει του άρθρου 8 του εν λόγω κανονισμού.
            
            
               2.   Ο παρών κανονισμός ισχύει μόνο για τα συστήματα ή για τμήμα των συστημάτων που σχετίζονται με τα μέταλλα και τα ορυκτά που εμπίπτουν στο πεδίο εφαρμογής του κανονισμού (ΕΕ) 2017/821, όπως αυτά ορίζονται στο παράρτημα 1 του εν λόγω κανονισμού.
            
         
         
            Άρθρο 2
            Ορισμοί
            
               1.   Για τους σκοπούς του παρόντος κανονισμού, ισχύουν οι ορισμοί του κανονισμού (ΕΕ) 2017/821.
               Ισχύουν επίσης οι ακόλουθοι ορισμοί:
               α)   «σύστημα»: «σύστημα δέουσας επιμέλειας στην αλυσίδα εφοδιασμού» ή «σύστημα δέουσας επιμέλειας» όπως αυτά ορίζονται στο άρθρο 2 στοιχείο ιγ) του κανονισμού (ΕΕ) 2017/821·
               β)   «αιτών»: οντότητα που έχει υποβάλει ή προτίθεται να υποβάλει αίτηση αναγνώρισης ενός συστήματος·
               γ)   «ιδιοκτήτες συστημάτων»: οι οντότητες που αναφέρονται στο άρθρο 8 παράγραφος 1 του κανονισμού (ΕΕ) 2017/821·
               δ)   «οικονομικοί φορείς που συμμετέχουν στο σύστημα»: φυσικά ή νομικά πρόσωπα που υπόκεινται σε έλεγχο βάσει των απαιτήσεων του συστήματος ή συνδέονται ή συμμετέχουν άλλως στο σύστημα με τον προσδοκώμενο από το σύστημα τρόπο ούτως ώστε να πληρούν τις προδιαγραφές και τις πολιτικές του·
               ε)   «μεθοδολογία του ΟΟΣΑ»: η μεθοδολογία του ΟΟΣΑ για την αξιολόγηση της ευθυγράμμισης των βιομηχανικών προγραμμάτων με τις κατευθυντήριες γραμμές του ΟΟΣΑ για τα ορυκτά, συμπεριλαμβανομένου του παραρτήματός της, που δημοσιεύθηκε στο σημείωμα του ΟΟΣΑ COM/DAF/INV/DCD/DAC(2018)1·
               στ)   «βασικές αρχές της δέουσας επιμέλειας»: οι αρχές που ορίζονται στο τμήμα Α του παραρτήματος 1 της μεθοδολογίας του ΟΟΣΑ·
               ζ)   «επαναλαμβανόμενη αίτηση»: 
               
                           i)
                        
                        
                           αίτηση που αφορά σύστημα το οποίο υπήρξε αντικείμενο τουλάχιστον μιας προηγούμενης αίτησης, η οποία είτε κρίθηκε μη παραδεκτή είτε απορρίφθηκε είτε αποσύρθηκε·
                        
                     
                           ii)
                        
                        
                           αίτηση που αφορά σύστημα του οποίου η αναγνώριση αποσύρθηκε από την Επιτροπή·
                        
                     η)   «γενικές προϋποθέσεις αναγνώρισης»: οι προϋποθέσεις που ορίζονται στο άρθρο 4·
               θ)   «ειδικά κριτήρια αξιολόγησης»: τα κριτήρια που ορίζονται στο άρθρο 5.
            
            
               2.   Για τους σκοπούς του παρόντος κανονισμού, ο όρος «βιομηχανικό πρόγραμμα» που χρησιμοποιείται στη μεθοδολογία του ΟΟΣΑ θεωρείται ότι έχει την ίδια έννοια με τον όρο «σύστημα».
            
         
         
            Άρθρο 3
            Απαιτήσεις και παραδεκτό των αιτήσεων
            
               1.   Οι ιδιοκτήτες συστημάτων μπορούν να υποβάλλουν αίτηση για αναγνώριση από την Επιτροπή των συστημάτων που αναπτύσσουν και επιβλέπουν σύμφωνα με το παρόν άρθρο.
            
            
               2.   Προκειμένου να είναι παραδεκτές, οι αιτήσεις θα πρέπει να περιλαμβάνουν τις ακόλουθες πληροφορίες:
               
                           α)
                        
                        
                           τα στοιχεία ταυτότητας του αιτούντος·
                        
                     
                           β)
                        
                        
                           το όνομα και τα στοιχεία επικοινωνίας του αρμόδιου προσώπου για την αξιολόγηση και, συνεπώς, του προσώπου που είναι υπεύθυνο για την επικοινωνία εκ μέρους της Επιτροπής·
                        
                     
                           γ)
                        
                        
                           περιγραφή των στόχων του συστήματος, των μετάλλων και των ορυκτών που καλύπτει στο σύστημα, του είδους των οικονομικών φορέων που συμμετέχουν στο σύστημα και του τμήματος της αξιακής αλυσίδας στο οποίο δραστηριοποιούνται οι εν λόγω οικονομικοί φορείς·
                        
                     
                           δ)
                        
                        
                           πληροφορίες όσον αφορά το πεδίο εφαρμογής της αίτησης, οι οποίες διευκρινίζουν αν η αίτηση αφορά συγκεκριμένο τμήμα ενός συστήματος ή συγκεκριμένο τμήμα της αξιακής αλυσίδας ή της αλυσίδας εφοδιασμού·
                        
                     
                           ε)
                        
                        
                           στοιχεία που αποδεικνύουν ότι ο σχεδιασμός των πολιτικών και των προδιαγραφών του συστήματος συνάδει με τις αρχές της δέουσας επιμέλειας στην αλυσίδα εφοδιασμού, όπως αυτές ορίζονται στο άρθρο 2 στοιχείο δ) του κανονισμού (ΕΕ) 2017/821, με τρόπο που συνάδει με το πλαίσιο πέντε σταδίων που ορίζεται στο παράρτημα 1 των κατευθυντήριων γραμμών του ΟΟΣΑ·
                        
                     
                           στ)
                        
                        
                           κατάλογο των οικονομικών φορέων που συμμετέχουν στο σύστημα και άλλων οντοτήτων που είναι μέλη του συστήματος ή συνδέονται άλλως με αυτό·
                        
                     
                           ζ)
                        
                        
                           εφόσον υπάρχει, τυχόν άλλη αξιολόγηση του συστήματος, συμπεριλαμβανομένων αυτοαξιολογήσεων, αξιολογήσεων από αρμόδιες αρχές που υπάγονται σε άλλη δικαιοδοσία και αξιολογήσεων τρίτων μερών·
                        
                     
                           η)
                        
                        
                           κατά περίπτωση, τη σχέση μεταξύ της αίτησης και τυχόν προηγούμενης αίτησης.
                        
                     
            
               3.   Οι αιτούντες δύνανται να συμπεριλάβουν κάθε άλλη πληροφορία που κρίνουν σημαντική.
            
            
               4.   Εντός 45 ημερολογιακών ημερών από την παραλαβή της αίτησης, η Επιτροπή κρίνει αν η αίτηση είναι παραδεκτή και ενημερώνει τον αιτούντα.
            
            
               5.   Εάν η Επιτροπή θεωρήσει ότι τα στοιχεία που αναφέρονται στην παράγραφο 2 στοιχείο ε) έχουν προσκομισθεί αλλά απουσιάζουν άλλες πληροφορίες που αναφέρονται στην παράγραφο 2, ενημερώνει τον αιτούντα εγκαίρως και, σε κάθε περίπτωση, πριν από τη λήξη της προθεσμίας που ορίζεται στην παράγραφο 4, και τον καλεί να συμπληρώσει την αίτηση εντός 30 ημερολογιακών ημερών.
            
            
               6.   Εάν η Επιτροπή θεωρήσει ότι δεν έχουν προσκομιστεί τα στοιχεία που αναφέρονται στην παράγραφο 2 στοιχείο ε) ή εάν κάποιος αιτών δεν συμπληρώσει την αίτηση εντός της προθεσμίας που ορίζεται δυνάμει της παραγράφου 5, κρίνει την αίτηση μη παραδεκτή, διαβιβάζει κοινοποίηση στον αιτούντα επ' αυτού και δεν προχωρά σε περαιτέρω αξιολόγηση της αίτησης.
            
            
               7.   Με την υποβολή της αίτησης, οι ιδιοκτήτες των συστημάτων αποδέχονται ότι το σύστημα θα υποβληθεί στην αξιολόγηση που προβλέπεται στον παρόντα κανονισμό. Εντούτοις, οι αιτούντες δύνανται να αποσύρουν την αίτησή τους ανά πάσα στιγμή.
            
         
         
            Άρθρο 4
            Γενικές προϋποθέσεις για την αναγνώριση της ισοδυναμίας
            
               1.   Ένα σύστημα λαμβάνει αναγνώριση της ισοδυναμίας εφόσον οι βασικές αρχές της δέουσας επιμέλειας του συστήματος, οι απαιτήσεις του όσον αφορά τους οικονομικούς φορείς που συμμετέχουν στο σύστημα και οι ειδικές ευθύνες του ίδιου του συστήματος ευθυγραμμίζονται με τις ισχύουσες απαιτήσεις του κανονισμού (ΕΕ) 2017/821.
            
            
               2.   Θεωρείται ότι πληρούνται οι απαιτήσεις της παραγράφου 1 εφόσον η Επιτροπή κρίνει ότι ικανοποιούνται οι προϋποθέσεις ώστε να κριθεί ότι το σύστημα «ευθυγραμμίζεται πλήρως» σύμφωνα με το τμήμα 4 της μεθοδολογίας του ΟΟΣΑ, βάσει της αξιολόγησης εκ μέρους της όλων των ισχυόντων ειδικών κριτηρίων, όσον αφορά αφενός τις πολιτικές και τις προδιαγραφές του συστήματος και, αφετέρου, την υλοποίησή τους εκ μέρους του συστήματος.
            
         
         
            Άρθρο 5
            Ειδικά κριτήρια της αξιολόγησης
            
               1.   Η Επιτροπή αξιολογεί το σύστημα ως προς τα ισχύοντα ειδικά κριτήρια που τίθενται στο παράρτημα 1 της μεθοδολογίας του ΟΟΣΑ, σε συμφωνία με τα άρθρα 6, 7 και 8.
            
            
               2.   Η Επιτροπή κρίνει, στο πλαίσιο κάθε μεμονωμένης αξιολόγησης, τη συνάφεια καθενός από τα ειδικά κριτήρια του παραρτήματος 1 της μεθοδολογίας του ΟΟΣΑ, λαμβάνοντας υπόψη τον χαρακτήρα, το πεδίο εφαρμογής και τις ιδιαιτερότητες του συστήματος που υποβάλλεται σε αξιολόγηση. Για τον σκοπό αυτόν εξετάζει την εφαρμογή των ειδικών κριτηρίων που παρατίθενται στο παράρτημα 1 της μεθοδολογίας του ΟΟΣΑ. Μπορεί επίσης να εξετάσει το ενδεχόμενο απόκλισης από τα κριτήρια που παρατίθενται στο παράρτημα 1 της μεθοδολογίας του ΟΟΣΑ, εάν είναι απαραίτητο προκειμένου να διασφαλιστεί ότι η αξιολόγηση ανταποκρίνεται στο πεδίο εφαρμογής και τις απαιτήσεις του κανονισμού (ΕΕ) 2017/821 όσον αφορά, μεταξύ άλλων, το είδος των οντοτήτων που υπόκεινται στις απαιτήσεις του εν λόγω κανονισμού.
            
         
         
            Άρθρο 6
            Συμπλήρωση των στοιχείων που παρέχονται στην αίτηση ώστε να καταστεί εφικτή η αξιολόγηση των ειδικών κριτηρίων
            
               1.   Η Επιτροπή συμπληρώνει, κατά περίπτωση, τις πληροφορίες που περιέχονται στις παραδεκτές αιτήσεις, ώστε να έχει τη δυνατότητα να διενεργεί την αξιολόγησή της σύμφωνα με τα ισχύοντα ειδικά κριτήρια βάσει του άρθρου 5 παράγραφος 2. Συγκεκριμένα, αυτό μπορεί περιλαμβάνει:
               
                           α)
                        
                        
                           επανεξετάσεις των εγγράφων που η Επιτροπή θεωρεί σημαντικά, όπως εσωτερικούς κανονισμούς του συστήματος ή ισοδύναμα έγγραφα και άλλα έγγραφα πολιτικής· όρους αναφοράς σχετικών επιτροπών του συστήματος· εκθέσεις ελέγχου των οικονομικών φορέων που συμμετέχουν στο σύστημα· εκθέσεις εμπειρογνωμόνων και οικείων ενδιαφερόμενων φορέων· κάθε άλλη αξιολόγηση του συστήματος, συμπεριλαμβανομένων αυτοαξιολογήσεων, αξιολογήσεων από αρμόδιες αρχές που υπάγονται σε άλλη δικαιοδοσία και αξιολογήσεων τρίτων μερών· και κάθε άλλη σχετική πληροφορία που σχετίζεται με τη διαχείριση του συστήματος·
                        
                     
                           β)
                        
                        
                           συνεντεύξεις με εκπροσώπους του συστήματος, διοικητικά στελέχη των οικονομικών φορέων που συμμετέχουν στο σύστημα, ελεγκτές και άλλα οικεία ενδιαφερόμενα μέρη·
                        
                     
                           γ)
                        
                        
                           συμμετοχή και παρακολούθηση ελέγχων που διενεργούν τρίτα μέρη στους οικονομικούς φορείς που συμμετέχουν στο σύστημα όσον αφορά τις απαιτήσεις του συστήματος και αξιολόγηση των αντίστοιχων εκθέσεων ελέγχου.
                        
                     
            
               2.   Κατά την εφαρμογή της παραγράφου 1, η Επιτροπή δύναται να καλέσει τον αιτούντα να υποβάλει πρόσθετες πληροφορίες ή τεκμηρίωση και να διευκολύνει τις συνεντεύξεις και τη συμμετοχή σε ελέγχους από τρίτα μέρη.
            
            
               3.   Η Επιτροπή προσδιορίζει τις πρόσθετες πληροφορίες που απαιτούνται ώστε να της επιτραπεί να διενεργήσει την αξιολόγηση των ισχυόντων ειδικών κριτηρίων. Για τον σκοπό αυτόν, ενδέχεται να λάβει υπόψη τις κατευθυντήριες γραμμές που προβλέπονται στη τμήμα 2 της μεθοδολογίας του ΟΟΣΑ.
            
         
         
            Άρθρο 7
            Μεθοδολογία αξιολόγησης των ειδικών κριτηρίων
            
               1.   Κατά την αξιολόγηση κάθε ισχύοντος ειδικού κριτηρίου λαμβάνονται υπόψη αφενός οι πολιτικές και οι προδιαγραφές του συστήματος και, αφετέρου, η εφαρμογή τους στο πλαίσιο του συστήματος σύμφωνα με το τμήμα 3.2 της μεθοδολογίας του ΟΟΣΑ.
            
            
               2.   Η Επιτροπή προσδιορίζει κατά πόσο ένα σύστημα ευθυγραμμίζεται «πλήρως», «εν μέρει» ή «καθόλου» σε σχέση με όλα τα ισχύοντα ειδικά κριτήρια του τμήματος 3.2 της μεθοδολογίας του ΟΟΣΑ.
            
            
               3.   Κατά την αξιολόγηση των ισχυόντων ειδικών κριτηρίων δεν λαμβάνονται υπόψη τυχόν ενδεχόμενες πολιτικές, πρότυπα, δραστηριότητες και άλλες παράμετροι του συστήματος που δεν σχετίζονται με τη δέουσα επιμέλεια στην αλυσίδα εφοδιασμού των μετάλλων και ορυκτών που καλύπτονται από τον κανονισμό (ΕΕ) 2017/821· επίσης δεν λαμβάνονται υπόψη πολιτικές και άλλες πληροφορίες που αφορούν εταιρείες οι οποίες δεν εμπίπτουν στο πεδίο εφαρμογής του εν λόγω κανονισμού, εκτός και αν έχει ζητηθεί ρητώς στο πλαίσιο της αίτησης και η Επιτροπή έχει συμφωνήσει.
            
            
               4.   Στο πλαίσιο της αξιολόγησης της αίτησης, η Επιτροπή δύναται να λάβει υπόψη ενδεχόμενες σχετικές αξιολογήσεις του συστήματος που έχουν διενεργηθεί από αξιόπιστα τρίτα μέρη, ακόμη και αν αυτές δεν περιλαμβάνονται στην αίτηση.
            
            
               5.   Κατά την αξιολόγηση ισχυόντων ειδικών κριτηρίων για τα οποία το σύστημα βασίζεται πλήρως ή εν μέρει σε πολιτικές, προδιαγραφές ή δραστηριότητες ενός άλλου συστήματος ή παρόμοιας οντότητας άσχετης προς τον αιτούντα, λαμβάνεται υπόψη κατά πόσο:
               
                           α)
                        
                        
                           έχει διενεργηθεί αξιόπιστη αξιολόγηση των εν λόγω οντοτήτων από το σύστημα και με ποιο τρόπο οι αξιολογήσεις αυτές είναι ή θα εξακολουθήσουν να είναι σχετικές και επικαιροποιημένες με την πάροδο του χρόνου, και
                        
                     
                           β)
                        
                        
                           αυτού του είδους οι οντότητες είναι συστήματα στα οποία έχει χορηγηθεί αναγνώριση της ισοδυναμίας βάσει του παρόντος κανονισμού.
                        
                     
         
         
            Άρθρο 8
            Έκθεση σχετικά με την αξιολόγηση
            
               1.   Η Επιτροπή εκπονεί έκθεση στην οποία παραθέτει την αξιολόγησή της σχετικά με το κατά πόσο το σύστημα πληροί τις γενικές προϋποθέσεις αναγνώρισης και τα ισχύοντα ειδικά κριτήρια. Η έκθεση οριστικοποιείται δυνάμει των παραγράφων 2, 3 και 4.
            
            
               2.   Το σχέδιο έκθεσης κοινοποιείται στον αιτούντα, στον οποίο χορηγείται διάστημα 15 ημερολογιακών ημερών για την υποβολή παρατηρήσεων.
            
            
               3.   Μετά την εξέταση των παρατηρήσεων που έλαβε από τον αιτούντα, η Επιτροπή διαβουλεύεται, κατά περίπτωση, με τη γραμματεία του ΟΟΣΑ σχετικά με το σχέδιο έκθεσης και ενδέχεται να της προσκομίσει κάθε απαραίτητο δικαιολογητικό έγγραφο προκειμένου η γραμματεία του ΟΟΣΑ να διαμορφώσει τη γνωμοδότησή της. Η Επιτροπή καλεί τη γραμματεία του ΟΟΣΑ να υποβάλει τη γνωμοδότησή της εντός 30 ημερολογιακών ημερών. Η γνωμοδότηση αφορά ιδίως την αξιολόγηση των γενικών προϋποθέσεων αναγνώρισης και των ειδικών κριτηρίων.
            
            
               4.   Η Επιτροπή περατώνει την έκθεση το αργότερο εννέα μήνες αφότου έκρινε παραδεκτή την αίτηση δυνάμει του άρθρου 3, εκτός και αν ενημερώσει τον αιτούντα εκ των προτέρων ότι θα περατώσει την έκθεση αργότερα.
            
         
         
            Άρθρο 9
            Διαδικασία μετά την εξαγωγή συμπεράσματος σχετικά με τις γενικές προϋποθέσεις αναγνώρισης
            
               1.   Εάν η Επιτροπή κρίνει ότι πληρούνται οι γενικές προϋποθέσεις αναγνώρισης της ισοδυναμίας βάσει της μεθόδου αξιολόγησης που προβλέπεται στον παρόντα κανονισμό, ακολουθεί τη διαδικασία που ορίζεται στο άρθρο 8 παράγραφος 3 του κανονισμού (ΕΕ) 2017/821.
            
            
               2.   Εάν η Επιτροπή κρίνει ότι δεν πληρούνται οι γενικές προϋποθέσεις αναγνώρισης της ισοδυναμίας που προβλέπονται στο άρθρο 4, διαβιβάζει σχετική κοινοποίηση στον αιτούντα και στις αρμόδιες αρχές των κρατών μελών και παρέχει στον αιτούντα αντίγραφο της τελικής έκθεσης αξιολόγησης που αναφέρεται στο άρθρο 8 παράγραφος 1.
            
         
         
            Άρθρο 10
            Επαναλαμβανόμενες αιτήσεις
            
               1.   Επαναλαμβανόμενη αίτηση δεν υποβάλλεται πριν από το πέρας δώδεκα μηνών από την κοινοποίηση που προβλέπεται στο άρθρο 9 παράγραφος 2 ή στο άρθρο 3 παράγραφος 6 ή από την απόσυρση της αίτησης.
            
            
               2.   Κατά παρέκκλιση από την παράγραφο 1, μια επαναλαμβανόμενη αίτηση όσον αφορά το ίδιο σύστημα μπορεί να υποβληθεί εντός τριών μηνών μετά τις κοινοποιήσεις που αναφέρονται στην παράγραφο 1, εφόσον αρκεί βελτίωση της βαθμολόγησης για λιγότερο από το 10 % των ισχυόντων ειδικών κριτηρίων για την πλήρωση των γενικών προϋποθέσεων αναγνώρισης της ισοδυναμίας σύμφωνα με το άρθρο 4.
            
            
               3.   Στις επαναλαμβανόμενες αιτήσεις προσκομίζονται όλες οι πληροφορίες που αναφέρονται στο άρθρο 3 παράγραφος 2, ακόμη και αν τμήμα των εν λόγω πληροφοριών περιέχονταν σε προηγούμενη αίτηση.
            
            
               4.   Πέραν των πληροφοριών που αναφέρονται στο άρθρο 3 παράγραφος 2, η επαναλαμβανόμενη αίτηση που αφορά σύστημα το οποίο ήταν αντικείμενο προηγούμενης, απορριφθείσας αίτησης πρέπει να περιλαμβάνει λεπτομερείς πληροφορίες σχετικά με όλα τα ληφθέντα μέτρα όσον αφορά τα ειδικά κριτήρια για τα οποία η Επιτροπή έκρινε ότι δεν υφίστατο «πλήρης ευθυγράμμιση» στην αξιολόγηση της πιο πρόσφατης απορριφθείσας αίτησης εκ μέρους της.
            
         
         
            Άρθρο 11
            Μέτρα που λαμβάνονται δυνάμει του άρθρου 8 παράγραφοι 6 και 7 του κανονισμού (ΕΕ) 2017/821
            
               1.   Η Επιτροπή ακολουθεί τα στάδια που προβλέπονται στις παραγράφους 2, 3 και 4 του παρόντος άρθρου κατά την εφαρμογή του άρθρου 8 παράγραφοι 6 και 7 του κανονισμού (ΕΕ) 2017/821.
            
            
               2.   Εφόσον η Επιτροπή εντοπίζει αδυναμίες σε ένα αναγνωρισμένο σύστημα, ενημερώνει τον ιδιοκτήτη του συστήματος σχετικώς και του παραχωρεί τρεις έως έξι εβδομάδες για τη λήψη διορθωτικών μέτρων. Η εν λόγω περίοδος δύναται να παραταθεί από την Επιτροπή, λαμβανομένου υπόψη του χαρακτήρα των αδυναμιών.
            
            
               3.   Ο ιδιοκτήτης του συστήματος κοινοποιεί στην Επιτροπή τα ληφθέντα διορθωτικά μέτρα εντός της προθεσμίας που ορίζεται δυνάμει της παραγράφου 2. Η κοινοποίηση περιέχει αποδεικτικά στοιχεία που τεκμηριώνουν τα εν λόγω διορθωτικά μέτρα.
            
            
               4.   Η Επιτροπή δεν κινεί τη διαδικασία απόσυρσης της αναγνώρισης που προβλέπεται στο άρθρο 8 παράγραφος 7 δεύτερο εδάφιο του κανονισμού (ΕΕ) 2017/821 πριν από τη λήξη της προθεσμίας που ορίζεται δυνάμει της παραγράφου 2 του παρόντος άρθρου.
            
         
         
            Άρθρο 12
            Διαφάνεια και εμπιστευτικότητα
            
               1.   Η Επιτροπή καταρτίζει μητρώο συστημάτων στα οποία έχει χορηγήσει αναγνώριση της ισοδυναμίας, το οποίο καθιστά δημόσια διαθέσιμο. Η Επιτροπή διασφαλίζει ότι το μητρώο ενημερώνεται εγκαίρως κάθε φορά που χορηγεί ή αποσύρει αναγνώριση της ισοδυναμίας.
            
            
               2.   Η έκθεση που αναφέρεται στο άρθρο 8 παράγραφος 1 καθίσταται δημόσια διαθέσιμη στην περίπτωση που η Επιτροπή χορηγήσει αναγνώριση ισοδυναμίας σε ένα σύστημα. Η γνωμοδότηση της γραμματείας του ΟΟΣΑ σχετικά με το σχέδιο έκθεσης καθίσταται επίσης δημόσια διαθέσιμη, εκτός και αν η γραμματεία του ΟΟΣΑ ζητήσει την τήρηση εμπιστευτικότητας όσον αφορά τη γνωμοδότησή της.
            
            
               3.   Η Επιτροπή διασφαλίζει ότι κάθε πληροφορία που προσδιορίζεται ως εμπιστευτική εκ μέρους της ίδιας, των αιτούντων ή οποιουδήποτε φυσικού ή νομικού προσώπου και συμβάλλει στην αξιολόγηση στο πλαίσιο του παρόντος κανονισμού, αντιμετωπίζεται σύμφωνα με τον κανονισμό (ΕΚ) αριθ. 1049/2001 του Ευρωπαϊκού Κοινοβουλίου και του Συμβουλίου (2).
            
         
         
            Άρθρο 13
            Συνεργασία και υποστήριξη
            
               1.   Οι αιτούντες διασφαλίζουν ότι παραχωρείται πρόσβαση στην Επιτροπή σε όλες τις πληροφορίες που αυτή θεωρεί απαραίτητες για την αξιολόγηση των ειδικών κριτηρίων, διευκολύνοντας, μεταξύ άλλων, τη διενέργεια συνεντεύξεων με τους συμμετέχοντες οικονομικούς φορείς και τη συμμετοχή σε ελέγχους που διενεργούνται από τρίτα μέρη.
            
            
               2.   Η Επιτροπή παύει ή αναστέλλει την αξιολόγησή της αν ο αιτών δεν συμμορφώνεται με την παράγραφο 1 και διαβιβάζει στον αιτούντα ανάλογη κοινοποίηση. Στην κοινοποίηση παρατίθενται οι λόγοι για τους οποίους η Επιτροπή έπαυσε ή ανέστειλε την αξιολόγησή της. Εάν η Επιτροπή παύσει ή αναστείλει την αξιολόγηση, ο ιδιοκτήτης του συστήματος δύναται να υποβάλλει επαναλαμβανόμενη αίτηση το νωρίτερο δώδεκα μήνες από την ημερομηνία της κοινοποίησης.
            
            
               3.   Η Επιτροπή ανταλλάσσει πληροφορίες με τις αρμόδιες αρχές των κρατών μελών που ορίζονται δυνάμει του άρθρου 10 παράγραφος 1 του κανονισμού (ΕΕ) 2017/821, ώστε να τους παράσχει τη δυνατότητα να συμβάλλουν αποτελεσματικά στην αξιολόγησή της βάσει του παρόντος κανονισμού και να ασκήσουν την αρμοδιότητά τους για αποτελεσματική και ομοιόμορφη εφαρμογή του κανονισμού (ΕΕ) 2017/821.
               Ειδικότερα, η Επιτροπή:
               
                           α)
                        
                        
                           ενημερώνει τις αρμόδιες αρχές των κρατών μελών των ιδιοκτητών του συστήματος σχετικά με την υποβολή αίτησης αναγνώρισης δυνάμει του άρθρου 3 και τις καλεί να προσκομίσουν κάθε πληροφορία και εκτίμηση που σχετίζεται με την αξιολόγηση·
                        
                     
                           β)
                        
                        
                           κατόπιν αιτήματος από αρμόδια αρχή ενός κράτους μέλους, διαβιβάζει την πλήρη αίτηση στην εν λόγω αρχή·
                        
                     
                           γ)
                        
                        
                           λαμβάνει υπόψη κάθε πληροφορία που παρέχουν οι αρμόδιες αρχές των κρατών μελών σχετικά με την αξιολόγηση μιας αίτησης βάσει του παρόντος κανονισμού·
                        
                     
                           δ)
                        
                        
                           λαμβάνει υπόψη κάθε πληροφορία που παρέχουν οι αρμόδιες αρχές των κρατών μελών σχετικά με αδυναμίες των συστημάτων που διαπίστωσε η Επιτροπή και τις ενημερώνει σχετικά με τυχόν κοινοποιήσεις δυνάμει του άρθρου 11 παράγραφος 3.
                        
                     
            
               4.   Η Επιτροπή ενημερώνει δεόντως το Ευρωπαϊκό Κοινοβούλιο σχετικά με την εφαρμογή του παρόντος κανονισμού και λαμβάνει υπόψη κάθε πληροφορία που της διαβιβάζεται από το Ευρωπαϊκό Κοινοβούλιο σχετικά με την εφαρμογή του.
            
            
               5.   Πέραν των διαβουλεύσεων που προβλέπονται στο άρθρο 8 παράγραφος 1, η Επιτροπή ενδέχεται να διαβουλεύεται με τη γραμματεία του ΟΟΣΑ ή να ζητά τη στήριξή της στο πλαίσιο της εκτέλεσης των αρμοδιοτήτων της βάσει του παρόντος κανονισμού.
            
         
         
            Άρθρο 14
            Έναρξη ισχύος
            Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 11 Ιανουαρίου 2019.
            
               
                  Για την Επιτροπή
               
               
                  Ο Πρόεδρος
               
               Jean-Claude JUNCKER
            
         
         
            (1)  ΕΕ L 130 της 19.5.2017, σ. 1.
         
            (2)  Κανονισμός (ΕΚ) αριθ. 1049/2001 του Ευρωπαϊκού Κοινοβουλίου και του Συμβουλίου, της 30ής Μαΐου 2001, για την πρόσβαση του κοινού στα έγγραφα του Ευρωπαϊκού Κοινοβουλίου, του Συμβουλίου και της Επιτροπής (ΕΕ L 145 της 31.5.2001, σ. 43).